วันนี้ ... กินอะไรดี ?? .. เชื่อว่าคำถามโลกแตกนี้ เกิดขึ้นกับหลายๆ ท่าน ยิ่งคนหมู่มาก ยิ่งลำบากในการตัดสินใจ โชคดีครับวันนี้ตัดสินใจกันแค่ 2 คน คิดไปคิดมา เลยได้โจทย์ขึ้นมาว่า "มื้อเบาๆ ไม่หนักท้อง อยากกินเผ็ด แต่ต้องมีผักด้วย .." นึกอยู่สักครู่เลยคิดถึงร้านขนมจีนเส้นสดพี่นิตย์ และเป็นครั้งแรกของผมที่มาลองชิมที่นี่ ไม่รอช้าครับ ... 
[เส้นทาง] เข้ามาทางซอยแบงค์ชาติ-สยามนครินทร์ มุ่งตรงมาจนเกือบสุดซอย ร้านอยู่ด้านขวามือ ตัวร้านมีเสาอิฐสีแดง ป้ายเด่นชัด     

บรรยากาศ >> ร้านเปิดโล่ง ดูเหมือนจะระบายอากาศได้ดี แต่จริงๆ แล้วตอนเที่ยงมันอบอ้าวเหมือนกันครับ ร้านสะอาดดี คนไม่พลุกพล่านเท่าไหร่ สำหรับภาชนะต่างๆ ของร้าน ถูกคลุมด้วยผ้า เพื่อป้องกันฝุ่น กันแมลงวัน  ส่วนผักนานาชนิด จัดแยกเป็นตะกร้า และจัดเก็บในตู้กระจก ไก่ทอด ก็ใช้ แผ่นพลาสติกคลุมซะ ... ก็รู้สึกดีครับ ในความใส่ใจของทางร้าน 

เข้าไปถึงก็จัดการสั่งแกงได้เลยครับ มีให้เลือกทั้งน้ำพริกกุ้งสด แกงใต้  แกงป่า แกงไตปลา แกงเขียวหวาน ทางร้านก็จะตักใส่เป็นถ้วยๆ ให้ เสิร์ฟมาพร้อมกับขนมจีนเส้นสด จะสั่งกี่ถาดก็ว่ากันไป 1 ถาด มี 8 จับ (คำ) ส่วนผักนานาชนิดรวมถึงผักพื้นบ้านทางใต้ เช่น ยอดมะกอก ยอดมันปู ยอดมะม่วงหิมพานต์ ... เลือกหยิบ-ตักกันได้ตามใจชอบครับ ส่วนผมไม่พลาดที่จะหยิบไก่ทอด มา 2 น่อง :) 

ผมและเพื่อนสั่งน้ำแกงมา 3 ชนิด ครับ 
1. น้ำยา ลองทานเล่นๆ ดู มีกลิ่นหอมของ เครื่องแกง ปลา กับกลิ่นกะทิ รสไม่จัดจนเกินไป  คนไม่ทานเผ็ด น่าจะทานได้ แต่น้ำยาของเค้าเหลวๆ ไปสักนิดนะผมว่า 
2. น้ำพริกกุ้งสด รสเปรี้ยวอมหวาน รสชาดยังไม่ค่อยกลมกล่อมสักเท่าไหร่ครับ ... ในความคิดผม   
3. แกงไตปลา มีเนื้อปลาชิ้นใหญ่ 1 ชิ้น กับหน่อไม้ รสชาดเผ็ดกำลังดี แต่โดยรวมๆ ยังไม่เข้มข้นสักเท่าไหร่ 

ส่วนขนมจีนเส้นสดนั้น เสิร์ฟมาแบบกำลังหมาดๆ พอดีทาน (บางร้านจะมาแบบน้ำท่วม เส้นลื่นๆ) แต่ความรู้สึกของผมพอเอาน้ำแกงมาทานคู่กับเส้นขนมจีน ผมว่ารสชาดมันลดๆ ลงไปสักนิด อาจเพราะผมคุ้นชินกับการทานขนมจีนที่ทำจากแป้งหมักด้วยมั้งครับ  ส่วนไก่ทอด ค่อนข้างชืดๆ ไปสักนิด อาจเพราะว่าทอดไว้นานแล้ว แต่ก็โอเค .. พอทานได้ 

สนนราคา วันนั้น 180 บาท ครับ ราคาโดยประมาณๆ นะครับ ขนมจีน ถาดละ 32 บาท น้ำแกงถ้วยละ 15 บาท ไก่ืทอด [ปีก 17 น่อง 25 อก 35 บาท] 
@ ร้านปิดทุกวันพุธ ครับ 
---------- ลองแวะมากันได้ครับ -------------